Беларусда “Вясна” ҳуқуқбонлик маркази ижтимоий тармоқлари экстремистик деб топилди\n18 январ 2022, Тошкент вақти: 19:12\n"Вясна" ҳуқуқбонлик ташкилотининг ҳибсга олинган фаолларини дастаклаш мақсадида Парижда ўтказилган акциядан лавҳа\nБеларусда Гомель суди 30 декабрь куни “Вясна” ҳуқуқбонлик маркази телеграм-канали тарқатаётган хабарларни экстремистик материаллар деб топди, дея хабар қилди “Настояшчее время”.\nБеларусдаги энг эски ноҳукумат ҳуқуқбонлик ташкилотларидан бири бўлмиш “Вясна”га 1996 йил апрелида асос солинган. 2000-йиллар бошларидаёқ Александр Лукашенко режими ташкилотни сиёсий маҳбусларини қўллагани ва инсон ҳуқуқлари бузилиши мониторинги билан шуғуллангани учун рўйхатга олмай қўйган эди. Ҳозирда “Вясна”нинг етти вакили Беларусь қамоқхоналарида бўлиб, улар сиёсий тазйиқларга дучор қилинмоқдалар.\nБеларусда 300 га яқин интернет-ресурс экстремистик деб топилган. Уларнинг асосий қисми мухолифат йўналишидаги телеграм-каналлар ҳамда “Белсат” телеканали ва БелаПАН агентлиги каби мустақил оммавий ахборот воситаларидир.\nБу мамлакатда Озодликнинг беларус хизмати ижтимоий тармоқларига жойлаштирилаётган хабарлар ҳам “экстремистик материал” деб топилган. Беларусда экстремистик интернет-ресурсларга обуна бўлганлар жавобгарликка тортилиши мумкин.